Torp: Et par betjente fra Aabenraa Lokalpoliti havde torsdag aften en patruljevagt, som var noget ud over det sædvanlige.

Under patruljeringen valgte betjentene klokken 19.40 at køre et smut ind til rastepladsen ved Tinglevvej, et par hundrede meter vest for motorvejsafkørsel 72 omring landsbyen Torp.

Her mødte synet af seks nøgne personer betjentene. Da patruljen kom nærmere gruppen, kunne betjentene konstatere, at de seks personer skam også var godt i gang med at dyrke sex med hinanden.

- En gruppe personer havde åbenbart fornøjelsen af seksuel samvær i offentligt rum. Selv om man kan grine lidt af det, så er det jo ikke lovligt, lyder det fra politikommissær Sønke Iversen.

De seks personer, fire mænd og to kvinder, måtte derfor stoppe med deres gerning og indkassere en sigtelse i stedet.

- De blev alle sigtet for overtrædelse af ordensbekendtgørelsen. Man kan også sigte dem for blufærdighedskrænkelse, men i dette tilfælde slap de for den sigtelse, da der ikke var mange, som blev generet af dem, fortæller Sønke Iversen med henvisning til, at det var patruljen, og ikke andre borgere, der fik øje på gruppen.